## Odluka o produženju rokova za dostavu ponuda na Javni natječaj za obavljanje djelatnosti radija

### NN 42/2008 (11.4.2008.), Odluka o produženju rokova za dostavu ponuda na Javni natječaj za obavljanje djelatnosti radija

# AGENCIJA ZA ELEKTRONIČKE MEDIJE

**1421**

Na temelju članka 15. stavka 1. i 3. Pravilnika o sadržaju i postupku javnog
natječaju za davanje koncesije za obavljanje djelatnosti radija i/ili televizije
(»Narodne novine«, broj 98//07 i 105/07), Vijeće je na svojoj 174. sjednici
održanoj 6. ožujka 2008., a temeljem provedenog Javnog natječaja za davanje
koncesija za obavljanje djelatnosti radija i/ili televizije broj 01/08 (»Narodne
novine«, broj 18/08) i zahtjeva trgovačkog društva koje je podiglo natječajnu
dokumentaciju donijelo sljedeću

## ODLUKU

I. Produžuje se rok za dostavu ponude na javni natječaj za davanje koncesije za
obavljanje djelatnosti radija – tablica 1. – točka 2. Bjelovarsko-bilogorska
županija (Z-BJ).
II. Rok se produžuje za šezdeset (60) dana od dana donošenja odluke te istječe
5. svibnja 2008. godine.
III. Od Hrvatske agencije za telekomunikacije zatražit će se da u roku od
trideset (30) dana dostavi Vijeću očitovanje vezano za moguće izmjene i dopune
tehničkih parametara.
IV. Ova odluka stupa na snagu danom donošenja i objavit će se u »Narodnim
novinama«.

```
Obrazloženje
```

Vijeće za elektroničke medije na 168. sjednici održanoj 7. veljače 2008. godine
donijelo je Odluku o raspisivanju Javnog natječaja broj 01/08 za davanje
koncesija za obavljanje djelatnosti radija i/ili televizije. Javni natječaj
objavljen je u »Narodnim novinama« broj 18 od 13. veljače 2008. godine i u
propisanom roku dva (2) trgovačka društva podnijela su zahtjev za dostavom
natječajne dokumentacije.
Dana 4. ožujka 2008. godine Agencija za elektroničke medije zaprimila je dopis
Informativnog centra Bjelovar u kojem se traži poništenje dijela Javnog
natječaja broj 01/08 koji se odnosi na davanje koncesije za obavljanje
djelatnosti radija na području Bjelovarsko-bilogorske županije, a zbog smetnji u
prijemu odašiljača Moslavačka Gora. Kao dokaz svojih navoda dostavljen je dopis
Hrvatske agencije za telekomunikacije, klasa: 344-06/07-02/38, urbroj:
376-09-07-2 IM/NK od 6. ožujka 2007. godine.
Vijeće je ocijenilo zahtjev nakladnika kao mogućnost da može doći do promjene
tehničkih parametara te je odlučilo produžiti rok za dostavu natječajne
dokumentacije za šezdeset (60) dana.
Od Hrvatske agencije za telekomunikacije zatražit će se postupanje u konkretnom
slučaju te njihovo stručno očitovanje vezano za navode u dopisu kao i možebitne
izmjene tehničkih parametara.
Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može
pokrenuti upravni spor pred Upravnim sudom Republike Hrvatske u roku od 30 dana
od dana primitka odluke. Tužba se predaje ili šalje neposredno sudu Republike
Hrvatske u Zagrebu, a može se podnijeti i na zapisnik kod redovnog suda
nadležnog za obavljanje pravne pomoći.

Klasa: 612-12/08-02/0010
Urbroj: 567-01/08-01
Zagreb, 12. ožujka 2008.

Predsjednik Vijeća
**mr. sc. Denis Peričić**, v. r.

Odluka, NN 42/2008-1421
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)